กนง.มีมติคงดอกเบี้ย 2.75%
กนง.มีมติ 6 ต่อ 1 ให้คงอัตราดอกเบี้ยไว้ที่ 2.75% อีก 1 เสียงโหวตให้ลดดอกเบี้ยเพื่อสกัดเงินทุนไหลเข้า
20 ก.พ. 2556

กนง.มีมติ 6 ต่อ 1 ให้คงอัตราดอกเบี้ยไว้ที่ 2.75% อีก 1 เสียงโหวตให้ลดดอกเบี้ยเพื่อสกัดเงินทุนไหลเข้า
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) ในฐานะเลขานุการ คณะกรรมการนโยบายการเงิน (กนง.) กล่าวว่า ที่ประชุม กนง. มีมติ 6 ต่อ 1 เสียง ให้คงอัตราดอกเบี้ยนโยบายไว้ที่ 2.75% ต่อปี โดยให้มีผลทันที ขณะที่ กนง. 1 เสียง เห็นสมควรให้ลดอัตราดอกเบี้ยลง 0.25% เพื่อลดความเสี่ยงจากเงินทุนเคลื่อนย้าย และเห็นว่า เศรษฐกิจในภาพรวมยังมีความเปราะบาง
อย่างไรก็ตาม กนง. มีความเห็นว่า นโยบายการเงินที่ผ่อนปรนในช่วงที่ผ่านมา มีส่วนเอื้อให้เศรษฐกิจไทย ขยายตัวในเกณฑ์ดี ในขณะที่เงินเฟ้อยังอยู่ในกรอบเป้าหมาย ภายใต้ภาวะที่เศรษฐกิจโลกยังมีความไม่แน่นอนอยู่ ขณะเดียวกันเศรษฐกิจในประเทศก็ยังมีความเสี่ยงด้านเสถียรภาพการเงิน จากการเร่งขึ้นของราคาสินทรัพย์ ซึ่ง กนง. จะติดตามความเสี่ยงด้านเสถียรภาพการเงินในสถานการณ์เงินทุนเคลื่อนย้ายอย่างใกล้ชิด และพร้อมจะดำเนินการที่เหมาะสมต่อไป